Dele van Kempton Park steeds sonder elektrisiteit | Maroela Media
Die Stad Ekurhuleni het gesê hy werk onverpoosd om elektrisiteit na alle dele van Kempton Park te herstel wat al sedert Vrydag 'n kragonderbreking beleef. Die kragtoevoer sal na verwagting teen Dinsdag herstel wees.
"Die kragonderbreking, wat groot dele van Kempton Park raak, is veroorsaak deur 'n veldbrand wat 'n 66 000 volt olie-gevulde-kragkabel beskadig het. Die kragkabel is geleë in 'n tonnel tussen die substasie en die betrokke verbruikers," het die stad Sondag in 'n verklaring gesê.
Weens die tegniese ingewikkeldheid van die kabel vereis "meer as vyf dae om te herstel". Dit moet skoongemaak word, die ou olie moet uitgetap word, die kabel moet hervul word met nuwe olie, en getoets word in 'n tyd-beheerde prosedure. Die werk word gedoen deur personeel met gespesialiseerde vaardighede, wat deur die kabelvervaardiger verskaf word.
Weens die lang tydsduur om die kabel tot volle funksionaliteit te herstel, is sommige woonbuurte aan 'n tydelike kragkabel verbind. Die tydelike kragkabel het egter slegs beperkte kapasiteit en sommige gebiede bly dus sonder elektrisiteit om oorlading te voorkom.
"Stad Ekurhuleni werk met Eskom en Stad Tshwane om die werk so vinnig as moontlik af te handel deur die nodige komponente te bekom. Dit is die tipe verhouding wat die stad met naburige munisipaliteite en Eskom gebou het."
Die kragonderbreking wat Vrydag in Benoni plaasgevind het, en intussen opgelos is, hou nie verband met hierdie voorval nie, lui die verklaring.
Die stad vra om verskoning vir die ongerief. "Ons werk steeds in 24-uur-skofte om teen Dinsdag die kragtoevoer na alle gebied te herstel."
Ekurhuleni Eskom Kempton Park
En so 'n stuk gespesialiseerde, duur en moeilik om te vervang kabel word geplaas waar dit in 'n veldbrand beskadig kan word? Hoe dom moet jy wees?
Familie van my in Kempton sit al 3 dae heeltemal sonder krag.Mens moet maar noodgedwonge voorbereid wees op so iets deesdae.Krag opwekkers met GENOEG brandstof voorraad vir hulle en /of sonpanele en batterye is die in ding.En dan natuurlik 'n gas stoof in die plek van daai elektrisieteit ene wat krag vreet vir 'n vale.Sterkte aan die Kempton Parkers wat geraak word.
Die top punt van onbevoegdheid. Elke twee drie maande is daar n kragonderbreking wat n week of twee aanhou. Hulle wil die sogenaamde Aerotropolis om die lughawe bou maar kan nie eers volhoubare dienste lewer nie. Net nog n skema om te plunder